ក្រសួង​មហា​ផ្ទៃ​បាន​ណែ​នាំ​ឱ្យ​ការ​ពារ​សន្តិ​សុខ​ពេល​បុណ្យ​ចូល​ឆ្នាំ​ថ្មី
កម្ពុជា​ពង្រឹង​​សន្តិ​សុខ​ និង​សណ្តាប់​ធ្នាប់​សាធារណៈ​ក្នុង​ឱកាស​បុណ្យ​ចូល​ឆ្នាំ​ថ្មី។​
លោករដ្ឋមន្ត្រីក្រសួងមហាផ្ទៃស ខេង នៅថ្ងៃច័ន្ទនេះ បានបញ្ជាអភិបាលខេត្ត-រាជធានី នៅ ទូទាំងប្រទេស ឱ្យបង្កើនការការពារសន្តិសុខ និងសណ្តាប់ធ្នាប់សាធារណៈសម្រាប់ការ កំសាន្តសប្បាយរបស់ប្រជាពលរដ្ឋនៅក្នុងឱកាសបុណ្យចូលឆ្នាំថ្មីប្រពៃណីខ្មែរនេះ។ ពិធីបុណ្យចូលឆ្នាំខ្មែរនឹងត្រូវប្រារព្ធធ្វើឡើងរយៈពេល៣ថ្ងៃ ចាប់ពីថ្ងៃទី១៤ដល់ថ្ងៃទី១៦ដែល ជាពិធីបុណ្យដ៏សែនសប្បាយរីករាយ បន្ទាប់ពីប្រជាពលរដ្ឋខ្មែរគ្រប់រូបបានតស៊ូឆ្លងនូវឧបសគ្គ ជំងឺឈឺថ្កាត់ និងភាពឧបទ្រុបចង្រៃទាំងឡាយទាំងពួងពេញមួយឆ្នាំកន្លងមក និងចាប់ជោគជ័យ សិរីសួស្តី សុភមង្គល និងសុខដុមរមនានៅឆ្នាំខាងមុខទៀត។ លោកឧត្តមសេនីយ៍ឯកខៀវ សុភ័គ អ្នកនាំពាក្យក្រសួងមហាផ្ទៃ បានថ្លែងថា យើងត្រូវបង្ក្រាបឱ្យទាន់ពេលវេលា ចំពោះការប្រើប្រាស់អាវុធ និងការផ្ទុះអាវុធខុសច្បាប់ ដែលបង្ក គ្រោះថ្នាក់ដល់សង្គម។ «ក្រសួងមហាផ្ទៃ បានចេញសេចក្តីណែនាំមួយដល់ប្រធានគណៈបញ្ជាការឯកភាពខេត្តរាជធានី ដើម្បីបង្កើនកិច្ចការពារ ថែរក្សាធានាសន្តិសុខរបៀបរាបរយ សណ្តាប់ធ្នាប់សាធារណៈបង្កឱ្យមានភាពសប្បាយរីករាយដល់ប្រជាពលរដ្ឋយើងទាំងមុនចូលឆ្នាំ ក្រោយពេលចូលឆ្នាំ និងក្នុងពេលចូលឆ្នាំ ដោយមិនមានការយាយីរំខានពីក្រុមជនពាលណាមួយឡើយ»។ លោកឧត្តមសេនីយ៍ត្រីទូច ណារ៉ុថ ស្នងការប៉ូលិសក្រុងភ្នំពេញ បានថ្លែងថា យើងរៀបចំដាក់ កម្លាំងប៉ូលិសច្រើនរាប់ពាន់នាក់ដោយរួមមានក្រុមដើរល្បាតមើល នៅតាមកន្លែងលេងកំសាន្តល្បែងប្រជាប្រិយ ដើម្បីកុំឱ្យក្មេងទំនើងបង្កការអុកឡុកផ្សេងៗ នៅក្នុងពិធីកំសាន្ត សប្បាយរបស់ប្រជាពលរដ្ឋ។ «ឆ្នាំនេះ យើងបានរៀបចំផែនការសុវត្ថិភាពឱ្យប្រជាពលរដ្ឋកំសាន្តសប្បាយ ក្នុងពិធីបុណ្យចូលឆ្នាំថ្មី ធានាមិនឱ្យមានបាតុភាពនិងគ្រោះថ្នាក់អ្វីកើតឡើង។ ជាពិសេស យើងទប់ស្កាត់ឱ្យបាននូវបទល្មើស ដូចជាករណីឆក់ ប្លន់ និងឃាតកម្មផ្សេងៗ និងគ្រោះថ្នាក់ចរាចរណ៍ ផ្សេងៗ។ កម្លាំងប៉ូលិសរបស់យើងរៀបចំការពារជូនប្រជាពលរដ្ឋ។ យើងមានកម្លាំងល្បាត កម្លាំង ពួនស្ទាក់តាមដងផ្លូវ កម្លាំង សម្រួលចរាចរណ៍ជូនប្រជាពលរដ្ឋ»។ លោកឧត្តមសេនីយ៍ត្រីសត ណាឌី ស្នងការប៉ូលិសខេត្តសៀមរាប បានថ្លែងថា កងកម្លាំងប៉ូលិស របស់យើងនៅទូទាំងត្រូវមានភារកិច្ចទទួលខុសត្រូវចំពោះការការពារសុវត្ថិភាពសម្រាប់ការលេងកំសាន្តល្បែងប្រជាប្រិយនៅតាមមូលដ្ឋានរៀងៗខ្លួនក្នុងអំឡុងពេលបុណ្យចូលឆ្នាំថ្មីប្រពៃណីខ្មែរដែលមានរយៈពេល៣ថ្ងៃ។ «យើងបានរៀបចំដាក់ពង្រាយកម្លាំងទៅតាមគោលដៅសំខាន់ៗ ដែលមានប្រជាពលរដ្ឋ ទៅចូលទស្សនានៅបុណ្យចូលឆ្នាំនេះ ដូចជានៅរមណីយដ្ឋានអង្គរវត្តរមណីយដ្ឋានបារាយណ៍ទឹកថ្លានិងរមណីយដ្ឋាន ភ្នំគូលេន។យើងមានកម្លាំងចំហនិងកម្លាំងសម្ងាត់ គេចេញធ្វើការ។ យើងពង្រាយកម្លាំងប្រហែលជា១.០០០នាក់»។ នៅក្នុងពិធីបុណ្យចូលឆ្នាំថ្មីប្រពៃណីខ្មែរនេះ ប្រជាពលរដ្ឋនៅទូទាំងប្រទេស តែងតែលេង កំសាន្តល្បែងប្រជាប្រិយផ្សេងៗ នៅតាមទីវត្តអារាមព្រះពុទ្ធសាសនា បន្ទាប់ពីមានការហត់នឿយពេញ១ ឆ្នាំមកនោះ។ ពីទីក្រុងភ្នំពេញ, ខ្ញុំ ជន សក្តា VOA សម្លេងស.រ.អា ។